בעת זו, בשישי בשבת, שלושה ועשרים יום לחודש אב שנת חמשת אלפים ושבע מאות ושבעים ותשע לבריאת עולם, המקביל ליום העשרים ושלושה בחודש אוגוסט שנת אלפיים ותשע עשרה בלוח השנה האזרחי, אנו, \_\_\_\_\_\_\_ ו \_\_\_\_\_\_\_ חוגגים בציבור את בחירתנו זו בזה כבני-זוג אוהבים. אנו מבטיחים לאהוב ולכבד האחת את השני, ולתמוך האחת בשני. אנו מקווים לחזק ולסייע זו לזה בקיום חיים של שלום והגשמה. אנו מתחייבים בזאת:

לחלוק את חיינו ברגעי שמחה וברגעי קושי, ביומיום ובזמנים מיוחדים; לתרום לצמיחה האישית והרגשית האחת של השני; להיפתח האחת בפני השני באמון; להיות שותפים בקבלת החלטות, בתפקידינו המשפחתיים, ובגידול ילדים – אם נבורך בהם; להתחשב זו ברגשותיו של זה, וליישב את המחלוקות בינינו באמצעות בחינה עצמית, דו-שיח, ופשרה.

אנו מקווים להפוך לאחד בגופנו וברוחנו, ובה בעת להתפתח במלואנו כישויות עצמאיות. אנו מצהירים בזאת על כוונתנו להפוך למשפחה אמיתית בקרב משפחות עם ישראל: לחוש יראת כבוד לדברי הקודש ; לקדש חיינו בתורה; לחיות ביראת כבוד ובחמלה לכל בני האדם; ולפתוח את ביתנו לנזקקים.